16 Re boetse re hulela batho ho Jehova ha re bonahatsa litšobotsi tse kang, tiisetso, lerato le mosa. Batho ba bang ba re shebileng ba ka ’na ba ba le takatso ea ho ithuta ka Jehova, ka merero ea hae le ka bahlanka ba hae. Molimo o tlotlisoa ke maikutlo le boitšoaro ba Bakreste ba ’nete. Baeta-pele ba bang ba bolumeli ba etsa eka ba na le maikutlo a matle ebile ba itšoere hantle. Empa ba thetsa balateli ba bona ebile ba ba ja chelete. Baeta-pele ba bang ba bolumeli ba ’nile ba rua ka ho qhekella mehlape ea bona, ba sebelisa boholo ba chelete e bokeletsoeng ho reka matlo a turu le likoloi—e mong o bile a rekela ntja ea hae ntloana e nang le sefehla moea. Ka sebele, batho ba bangata ba ipolelang hore ke balateli ba Kreste ha ba batle ho ‘fana ntle ho tefo.’ (Mat. 10:8) Ho e-na le hoo, joaloka baprista ba Iseraele ea boholo-holo ba neng ba tsoile tseleng, ba “rupela feela bakeng sa tefo”—’me boholo ba lintho tseo ba li rutang li khahlanong le Mangolo. (Mik. 3:11) Boitšoaro bo joalo ba boikaketsi ha bo boelanye motho ofe kapa ofe le Molimo.